རྒྱ་ནག་ས་གནས་སྲིད་གཞུང་གིས་གང་བྱུང་བཀག་ཉར་བྱས་ཡོད་པའི་ཡུལ་མིའི་གྲས་སུ་ད་ལྟ་རང་ལོ་༣༦ཡིན་པའི་འབྲི་རུ་རྫོང་ཤག་ཆུ་གྲོང་རྡལ་གྱི་ལས་བྱེད་མཁྱེན་རབ་དང་།ཝ་ཐང་འབྲོང་ངུར་དགོན་གྱི་རང་ལོ་༥༠ཡིན་པའི་དགེ་འདུན་པ་ཚུལ་ཁྲིམས་མགོན་པོ་དང་རང་ལོ་༣༩ཡིན་པའི་དགེ་འདུན་པ་རིན་ཆེན་རྣམ་གྲོལ།རང་ལོ་༦༠ཡིན་པའི་དམར་སྐོར་གྲོང་ཚོའི་བྱང་ཆུབ་དངོས་གྲུབ།རང་ལོ་༥༡ཡིན་པའི་སྒོ་ཆུ་གྲོང་ཚོའི་དོན་རྒྱས།ངོ་རྟགས་མ་ཆོད་པའི་བོད་རིགས་བུ་མོ་ཆུང་ཆུང་གཉིས་༼བུ་མོ་གཅིག་གི་ཕ་མིང་ལ་གཙང་ཚ་ལམ་བཟང་ཟེར༽རང་ལོ་༣༨ཡིན་པའི་ལྷས་རྒན་གྲོང་ཚོའི་སྨན་པ་སོག་རུ་ཨ་བུ།དེ་བཞིན་རང་ལོ་༣༨ཡིན་པའི་བྲག་ར་གྲོང་ཚོའི་རྣམ་སྲས་བཅས་སོགས་ཡོད་ཅིང་།ཤག་ཆུ་གྲོང་རྡལ་གྱི་ལས་བྱེད་མཁྱེན་རབ་ཀྱིས་ཡུལ་མི་ཚོར་རང་བྱུང་ཁོར་ཡུག་སྲུང་སྐྱོབ་བྱེད་དགོས་པའི་ཁ་ཏ་སློབ་གསོ་བཏང་བར་བརྟེན་ནས།དམར་ཤོག་སྲིད་གཞུང་གིས་ཁོང་ལ་ཁ་བྲལ་གྱི་ཉེས་མིང་གཡོགས་ཏེ་གང་བྱུང་གཅར་རྡུང་གིས་འདྲི་གཅོད་བཏང་བ་དང་།ད་ལྟའི་གནས་སྟངས་ཤེས་རྟོགས་ཐུབ་མེད་ཅིང་།དེ་སྔ་ཕྱི་ལོ་༢༠༡༥ལོར་རྒྱ་གཞུང་གིས་ཁོང་ལ་ཁ་བྲལ་དང་འབྲེལ་བ་ཡོད་པའི་ཉེས་འཛུགས་འོག་ཟླ་༦རིང་གང་བྱུང་བཀག་ཉར་བྱས་མྱོང་ཡོད་འདུགདགེ་འདུན་པ་རིན་ཆེན་རྣམ་གྲོལ་དང་ཚུལ་ཁྲིམས་མགོན་པོ་གཉིས་ཀྱང་ཕྱི་ལོ་༢༠༡༥ལོར་ཁ་བྲལ་བའི་ཉེས་འཛུགས་འོག་ཏུ་མི་ལོ་༡རིང་གང་བྱུང་བཀག་ཉར་བྱས་ཡོད་པ་དང་།དེ་བཞིན་ངོ་རྟགས་མ་ཆོད་པའི་བོད་རིགས་བུ་མོ་ཆུང་ཆུང་དེ་གཉིས་༼མིང་ཤེས་རྟོགས་ཐུབ་མེད།༽ཀྱིས་ཕྱི་ལོ་༢༠༡༤ལོར་རྒྱ་ནག་གི་རྒྱལ་དར་མེར་བསྲེགས་པའི་དོགས་གཞིའི་འོག་འཛིན་བཟུང་བཙོན་འཇུག་བྱས་འདུགགཞན་ཡང་སྨན་པ་སོག་རུ་ཨ་བུ་ཕྱི་ལོ་༢༠༠༩ལོར་རྒྱལ་ཁབ་ཁ་བྲལ་གྱི་ཉེས་འཛུགས་འོག་ནག་ཆུའི་བཙོན་ཁང་ཞིག་ཏུ་མི་ལོ་༢རིང་བཙོན་འཇུག་བྱས་ཡོད་པ་དང་།བྲག་ར་གྲོང་ཚོའི་རྣམ་སྲས་ཕྱི་ལོ་༢༠༠༠ལོར་ཁ་བྲལ་གྱི་སྙོན་འཛུགས་འོག་འབྲི་རུ་རྫོང་གི་བཙོན་ཁང་ཞིག་ཏུ་བཙོན་འཇུག་བྱས་མྱོང་ཡོད་པར་མ་ཟད།ཕྱི་ལོ་༢༠༡༤ལོར་རྒྱ་གཞུང་གིས་ཝ་ཐང་འབྲོང་ངུར་དགོན་གྱི་དགེ་འདུན་པ་༦༼མིང་དང་གནས་སྟངས་ཤེས་རྟོགས་ཐུབ་མེད།༽གིས་དགོན་པའི་ཁང་ཐོག་ཏུ་བསྒྲེངས་པའི་རྒྱ་ནག་གི་རྒྱལ་དར་མར་ཕབ་ནས་མེར་སྲེག་བཏང་བར་བརྟེན་འཇུ་བཟུང་བྱས་རྗེས།འབྲོང་ངུར་དགོན་པར་དམ་དྲག་གིས་ཆོས་ལུགས་བྱེད་སྒོ་ཁག་ལ་བཀག་སྡོམ་བྱས་ཤིང་།སྐབས་དེར་དགོན་བདག་བླ་མ་རས་ཆུང་རིན་པོ་ཆེར་ཡང་འདྲི་གཅོད་ཐེངས་འགར་བྱས་འདུགདེར་མ་ཟད།གཉེན་ཉེ་དང་སྤུན་མཆེད་ཕྱི་ཕྱོགས་སུ་ཡོད་པའི་ཡུལ་མི་ཚོར་འདྲི་གཅོད་དང་བཀག་ཉར་གྱི་དཀའ་ངལ་ཕྲད་ཡོད་ཀྱང་།ཉེ་ལམ་ནས་འབྲི་རུ་རྫོང་ཁོངས་ཀྱི་དྲ་ལམ་དང་ཁ་པར་ལ་སྟངས་འཛིན་དང་དམ་དྲག་ཤུགས་ཆེར་བཏང་ཡོད་པའི་རྐྱེན་གྱིས།ད་ལྟ་འབྲི་རུ་རྫོང་ཤག་ཆུ་གྲོང་རྡོལ་གྱི་གནས་སྟངས་ལ་རྒྱུས་ལོན་བྱེད་རྒྱུ་ཁག་པོ་དང་ཉེན་ཁ་ཆེན་པོ་ཆགས་འདུག